b'\n_START_ARTICLE_\nSamlingspartiet\n_START_PARAGRAPH_\nSamlingspartiet er et norsk tidligere politisk parti. Ved Stortingsvalget h\xc3\xb8sten 1903 fant H\xc3\xb8yre og moderate krefter fra Venstre sammen. Samlingspartiet hadde front mot Venstres sosiale og unionspolitiske radikalisme og det fremvoksende sosialdemokratiet. Sentrale personer i og rundt Samlingspartiet var blant andre Christian Michelsen, Wollert Konow (SB) og Bj\xc3\xb8rnstjerne Bj\xc3\xb8rnson. Samlingspartiet gikk i 1903 til valg p\xc3\xa5 et program som blant annet inneholdt l\xc3\xb8fter om forhandlinger med Sverige fremfor ensidig norsk aksjon i konsulatsaken. H\xc3\xb8yresiden i Venstre br\xc3\xb8t ut og gikk inn i Samlingspartiet, mens arbeiderne i stor grad gikk over til Arbeiderpartiet._NEWLINE_Forhandlingsoptimismen var stor i 1903, og Samlingspartiet, Moderate Venstre og H\xc3\xb8yre vant valget med 63 representanter mot Venstres 49. H\xc3\xb8yres Francis Hagerup dannet regjering 22. oktober 1903. Samlingspartiet var betegnelsen p\xc3\xa5 alliansen som var det parlamentariske grunnlaget for Hagerups regjering. Samlingspartiet hadde ikke en landsdekkende organisasjon, og b\xc3\xa5de H\xc3\xb8yre og Venstre videref\xc3\xb8rte sitt partiapparat og valglistene i valgkretsen hadde mange forskjellige betegnelser. Etter unionsoppl\xc3\xb8sningen i 1905 var Samlingspartiet tiltenkt \xc3\xa5 fortsette i rollen som borgerlig samlingsalternativ ved stortingsvalget i 1906, men samlingspolitikken overlevde ikke i det etterunionelle politiske klimaet. Da unionsproblemene var l\xc3\xb8st, smuldret enigheten opp og motsetninger som hadde v\xc3\xa6rt skj\xc3\xb8vet i bakgrunnen blusset opp igjen. Samlingspartiet fikk en arvtaker i Frisinnede Venstre noe senere.'